9வதுஹிந்து ஆன்மீக மற்றும் சேவை விழா 9வது ஹிந்து ஆன்மீக மற்றும் சேவை, கலாச்சார, பண்பாட்டு, கலை திருவிழா என்று சொல்வதே மிகப் பொருத்தமாயிருக்கும். நம் ஹிந்து சமுதாயத்தின் கலாச்சாரத்தையும் பண்பாட்டையும் கலைகளையும் அனைவரும் அறிந்துகொள்ளும் விதமாக அமைக்கப்பட்டு இருந்தது, எல்லா உயிர்களும் இன்புற்றிருக்க நினைப்பதுவே அன்றி வேறொன்றுமறியன் என்ற வாக்கிற்கிணங்க, ஆன்மீகம் மற்றும் சேவை, தியானம், யோக கலை மூலம் அனைவரும் சிறப்பான வாழ்க்கையை பெற்றிடுமாரு உன்னதமான உயரிய நோக்கத்தோடு விழா ஏற்பாடு செய்யப்பட்டிருக்கிறது. காவேரி கங்கை புண்ணிய நதிகளின் புனித நீரை இறைவனின் திருப்பாத குளத்தில் விடப்பட்டது, கங்கை காவேரி நதிநீர் இணைப்பிற்கு வித்திட்டதாக தெரிகிறது. பெண்களை போற்றும் புண்ணிய பூமியில் பெண்களுக்கு மரியாதையையும், பெண் குழந்தைகளையும் போற்றும் விதமாக “கன்யா வந்தனம்” சிறப்புற நடைபெற்றது. உன்னத தேசபக்தி, மனித மற்றும் குடும்ப மதிப்புகளை ஊக்குவித்தல், சுற்றுப்புற சூழலை பாதுகாத்தல், காடுகளை பாதுகாத்தல் மற்றும் உருவாக்குதல், விலங்குகளை பாதுகாத்தல் என்பதே ஆன்மீக மற்றும் சேவை கண்காட்சியின் முக்கிய குறிக்கோளாக விளங்குகின்றது தெய்வீகத்தையும் தேசியத்தையும் போற்றும் விதமாகவும், அறிந்து கொள்ளும் விதமாக அரங்குகள் அமைக்கப்பட்டிருந்தன. 64 நாயன்மார்களுடன் இறைவன் அலங்காரத்துடன் காட்சியளிக்கும் வகையில் பார்த்தபோது காண கண் கோடி வேண்டும். கிராம தெய்வங்களைப்பற்றியும், வழிபாட்டு முறைகளை பற்றி அறிய வாய்ப்பை ஏற்படுத்திக்கொடுத்திருக்கிறது. மகா பெரியவா திருஉருவ சிலையை பார்த்தவுடன் மெய்சிலிர்க்கவைக்கிறது. வேங்கடேச பெருமாளையும், சிவ ஜோதிர் லிங்கங்களையும் ஒன்றாக தரிசிக்க பாக்கியம் கிடைத்திருக்கிறது. தேசப்பற்றை ஊக்குவிக்கும்வகையில் தேசத்திற்க்காக பாடுபட்டவர்கள் பற்றி அறிந்து கொள்ள மிகச்சிறந்த வாய்ப்பை நம்மக்கு அளித்திருக்கிறது. தமிழ் பண்பாட்டு மேளங்கள், வாத்தியங்கள் மற்றும் கருவிகளின் இசை கயிலாயத்தில் சிவ பெருமானையும் தாண்டவ மாடச்செய்யும் வகையில் இருந்தது. தமிழ் பண்பாட்டு கலைகளான தெருக்கூத்து, கரகாட்டம், புலியாட்டம், தப்பாட்டம் அரங்கேறியது, அழியும் நிலையில் உள்ள கிராம புற கலைகளை ஊக்குவித்து, நம்மை காணச்செய்தது கண்குளிர செய்வதாய் இருந்தது. சிலம்பத்திற்கென்று தனிஒரு அரங்கு தமிழர் கலையை போற்றுவதாகவும், கலையை வளர்ப்பதற்கு பெரும் முயற்சியை இருக்கிறது தமிழ் பாரம்பரிய விளையாட்டுகளான எட்டுக்கோடு, பரமபதம்,சாக்குப்பை, உறியடித்தல், பல்லாங்குழி, கல்லாங்காய், சிலம்பம், ஜல்லிக்கட்டு, பாண்டி, கில்லி,கண்கட்டி விளையாட்டு, கயிறு இழுத்தல், பச்சை குதிரை, ஆடுபுலி ஆட்டம்,கண்கட்டி விளையாட்டு, இசை நாற்காலி, தாயப்பாஸ், நுங்கு வண்டி காலத்தின் மாற்றத்தால் அழிந்து வரும் விளையாட்டுகளை, நாம் மறந்துபோன விளையாட்டுகளை நினைவுபடுத்தி, நம் சந்ததியனர்க்கு எடுத்துச்செல்லும் உன்னத முயற்சி. விவேகானந்தர் ரத யாத்திரை, விவேகானந்தர் கூறிய கோட்பாடுகளை மாணவ சமுதாயம் கடைபிடித்து வாழ்க்கையில் வெற்றிகொள்ள மிகச்சிறந்த வாய்ப்பை ஏற்படுத்திக்கொடுத்திருக்கிறது. மகான்கள், ஆன்மீக சான்றோர்கள், மடாதிபதிகள் பங்கேற்று சிறப்பு செய்தனர். மஹா பெரியவா, விவேகாந்தர் , புத்தர், மஹாவீரர், ராமகிருஷ்ணர், வள்ளலார் , சாய் பாபா, ஹிந்து சைவ ஆதீனங்கள் கூறிய ஆன்மீக வழிகாட்டு புத்தகங்களும், அரங்கங்களும் அனைவர்க்கும் நற்சிந்தனையை தூண்டி, நற்பாதையில் வாழ்க்கையை கொண்டு செல்ல வழிவகுக்கிறது. கோ பூஜை முதற்கொண்டு, வள்ளி திருமணம், திருப்பதி வேங்கடேச பெருமான் திருக்கல்யாணம் மற்றும் பல்வேறு பூஜைகளும் வழிபாடுகளும், கருத்தரங்குகள் சிறப்புற நடைபெற்றன. பல்வேறுபட்ட சமுதாய கலாச்சார பண்பாடுகளை அறிய வைப்பதாக அமைந்திருக்கிறது. மாதிரி கிராமம் உண்மையிலேயே அருமையான கலை படைப்பு பல்வேறு அம்சங்களுடன் உயிரோட்டமாய் கண்களுக்கு விருந்து அளிக்கிறது. பல்வேறு கலை நிகழ்ச்சிகளை இசை கச்சேரிகள், பரதநாட்டியம், நாம சங்கீர்த்தனம் மற்றும் போட்டிகள் நடத்தி மாணவர்களுக்கு மிகப்பெரிய வாய்ப்பை அளித்து பரிசுகளும் அளித்து இருக்கிறார்கள். கலாசார ஒற்றுமையை பறைசாற்றும் விதமாகமும், மனிதநேய ஒற்றுமையை பறைசாற்றுவதாக விளங்குகிறது. இயற்கை உரத்தில் உருவாகிய கலை பொருள்கள், மூலிகை செடிகள், நட்டு மருந்துகள், வீட்டில் வளர்க்க வேண்டிய செடிகள் கண்காட்சியில் பயன் மிக்கதாக இருந்தது. நமது எண்ணங்கள், செயல்கள் உயர்வானதாக மாற்றிக்கொள்ள நாம் சிறக்க, நாடு சிறக்க வாழ்வில் சாதிக்க ஆன்மீகத்தின் மூலமே முடியும் என்பதை கண்காட்சியை பங்கேற்றால் உணர முடியும். மாணவ செல்வங்கள், இளைஞர்கள் எதிர்கால சவால்களை எதிர்கொள்ள, திறமையை வளர்த்துக்கொள்ள, மன அழுத்தத்திலிருந்து மீண்டிட, தேசப்பற்றை வளர்த்துக்கொள்ள, கலைகளை அறிந்துகொள்ள, வாழ்க்கையில் வெற்றிகொள்ள, சேவை மனப்பான்மையை பெருக்கிக்கொள்ள, விழிப்புணர்வு பெற்றிட, அன்பு, கருணை, கல்வி, ஒழுக்கம், வாழ்க்கை நெறிமுறைகள் ஆகியவற்றின் முழுமையான பயனை அடைந்திட இந்த ஆன்மீக மற்றும் சேவை கண்காட்சி மிகமுக்கிய பங்காற்றிடும் என்பதில் ஐயமில்லை. பைரவ சுந்தரம், சென்னை...